KIRJALLINEN KYSYMYS P-2948/00 esittäjä(t): Konstantinos Hatzidakis (PPE-DE) komissiolle. Kreikan ammatillisen koulutusjärjestön toiminnan tehottomuus.



Virallinen lehti nro 113 E , 18/04/2001 s. 0219 - 0220



KIRJALLINEN KYSYMYS P-2948/00 esittäjä(t): Konstantinos Hatzidakis (PPE-DE) komissiolle (11. syyskuuta 2000) Aihe: Kreikan ammatillisen koulutusjärjestön toiminnan tehottomuus Kreikan ammatillisen koulutusjärjestön OEEK:n toimintatavat ja erityisesti yhteisön toisen tukikehyksen määrärahojen käsittely herättävät epäilystä ja kysymyksiä. Saamieni tietojen mukaan komission (Ilioupolin ammattioppilaitokseen) pistokokeena tekemässä tarkastuksessa havaittiin esimerkiksi, että käsikirjat ja oppikirjat olivat puutteellisia (koulutushenkilöstö jakoi kaksi sivua muistiinpanoja kunkin oppitunnin aikana), seurantajärjestelmä opiskelijoiden työpaikkojen löytämisessä saavuttaman menestyksen tilastollista mittaamista varten puuttui ja käytössä olevien vanhentuneiden tietokoneiden tekstinkäsittelyjärjestelmä ei tukenut kreikkalaisia kirjaimia. Lisäksi OEEK:n mainoskampanja loi vilpillistä kilpailua yksityisiä ammattioppilaitoksia kohtaan, koska niitä ei mainittu kampanjassa lainkaan. OEEK:n kielteistä julkisuuskuvaa huonontavat entisestään lehtiartikkelit, joissa on kyseenalaistettu tapa, jolla OEEK:n entinen puheenjohtaja ja johtava neuvonantaja, joka kyseisenä ajankohtana toimi edelleen normaalisti virassaan, perusti pörssiyhtiön vähän ennen viime huhtikuun kansallisia vaaleja (Pörssiyhtiö S&K). Kun otetaan huomioon edellä mainitut seikat, kysyn komissiolta seuraavaa: 1. Onko komissio tietoinen OEEK:n riittämättömän avoimesta tavasta käsitellä yhteisön määrärahoja? 2. Mikä on komission kanta edellä mainitun järjestön tähänastisesta toiminnasta, ja kuinka tuloksekkaina se pitää ammatillisen koulutuksen ohjelmia? 3. Mihin toimiin komissio aikoo ryhtyä edellä mainitun järjestön arvovallan palauttamiseksi? Anna Diamantopouloun komission puolesta antama vastaus (17. lokakuuta 2000) Rakennerahastoista on annettu osarahoitusta Kreikan ammatillisen koulutusjärjestön OEEK:n sekä ammatillista koulutusta antavien julkisten laitosten toimintaan. Kanavana on ollut yhteisön tukikehyksen 19941999 (Kreikka) toimintaohjelma Yleissivistävä koulutus ja ammatillinen peruskoulutus. OEEK:ssa maaliskuussa tekemässään tarkastuksessa komissio havaitsi joitakin arvoisan parlamentin jäsenen mainitseman tyyppisiä puutteita samoin kuin eräitä teknisiä seikkoja (esim. kouluttajien palkkioitten ja toiminnan kokonaiskustannusten jättäminen ilmoittamatta). Voimassa olevien menettelyjen mukaisesti komissio toimitti tarkastusraporttinsa Kreikan viranomaisille ja pyysi näitä ryhtymään kaikkiin tarvittaviin toimiin asian korjaamiseksi. Komissio ei havainnut avoimuuteen liittyviä puutteita siinä, miten OEEK hallinnoi yhteisön määrärahoja. OEEK on sitten perustamisensa 1992 laajentunut huomattavasti. Järjestö tarjoaa epävirallista keskiasteen ammatillista peruskoulutusta, ja se on Kreikan virallinen ammatillisen peruskoulutuksen sertifioija. OEEK:n suoraan alaisuuteen kuuluu noin 140 julkista ammatillisen koulutuksen laitosta eri puolilla Kreikkaa, ja järjestö valvoo yksityisten laitosten toimintaa. Se tarjoaa yli 110 ammatillista koulutuskurssia. Koulutettavia on noin 30 000 ja valmistuneita arviolta 70 000. Vuoden 1999 lopussa yleissivistävää koulutusta ja ammatillista peruskoulutusta koskevan toimintaohjelman arvioija teki ex tempore -arvioinnin OEEK:n siihenastisesta toiminnasta. Raportin mukaan OEEK:n ammatillisen koulutuksen ohjelmien tehokkuus oli yleisesti ottaen hyvää luokkaa. Vaikka järjestön toiminnassa onkin puutteita, jotka on korjattava, komissio katsoo, ettei OEEK:n toiminta anna aihetta huoleen. Kaiken kaikkiaan komissio pitää OEEK:ta hyödyllisenä laitoksena, joka tarjoaa lukuisia koulutusmahdollisuuksia niille, jotka eivät keskiasteen opinnot suoritettuaan jatka korkea-asteella. Komissio aikoo joka tapauksessa edelleen seurata Euroopan sosiaalirahaston ohjelmien täytäntöönpanoa Kreikassa myös OEEK:n toteuttamien ohjelmien , eikä se epäröi tarpeen ilmetessä ryhtyä asianmukaisiin valvontatoimiin. Uudella ohjelmointikaudella 20002006 komissio jatkaa eräiden OEKK:n toimien tukemista. Se kiinnittää erityistä huomiota tarjottavien palvelujen laadun kohentamiseen ja siihen, miten ne yhdistetään työmarkkinoiden tarpeisiin.